CELEX: 52018PC0574
Language: el
Date: 2018-08-06
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου, όσον αφορά την προσχώρηση της Δημοκρατίας της Κροατίας στην Ευρωπαϊκή Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.8.2018
            COM(2018) 574 final
            2018/0303(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου, όσον αφορά την προσχώρηση της Δημοκρατίας της Κροατίας στην Ευρωπαϊκή Ένωση
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ
            
            
               
                  Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης («Ένωση»), στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου (εφεξής «η συμφωνία»)
                     1
                  , ενόψει της έκδοσης απόφασης της επιτροπής ΣΟΕΣ σχετικά με την προσχώρηση της Δημοκρατίας της Κροατίας στην Ευρωπαϊκή Ένωση.
               
               
                  2.
                        ΠΛΑΙΣΙΟ ΤΗΣ ΠΡΟΤΑΣΗΣ
               
               
                  2.1.
                        Ενδιάμεση συμφωνία ενόψει συμφωνίας οικονομικής εταιρικής σχέσης ΕΕ - Κεντρικής Αφρικής
               
               
                  Η συμφωνία αποσκοπεί να θεσπίσει ένα αρχικό πλαίσιο για μια πλήρη περιφερειακή συμφωνία οικονομικής εταιρικής σχέσης που να συνάδει με τη συμφωνία του Κοτονού. Το μέρος «Κεντρική Αφρική» απαρτίζεται μέχρι σήμερα από τη Δημοκρατία του Καμερούν. Η συμφωνία εφαρμόζεται προσωρινά από τις 4 Αυγούστου 2014.
               
               
                  2.2.
                        Επιτροπή ΣΟΕΣ
               
               
                  Η επιτροπή ΣΟΕΣ είναι το μεικτό θεσμικό όργανο της συμφωνίας. Το άρθρο 92 της συμφωνίας ορίζει ότι η επιτροπή ΣΟΕΣ είναι υπεύθυνη για τη διαχείριση όλων των τομέων που καλύπτονται από τη συμφωνία και για την υλοποίηση όλων των εργασιών που αναφέρονται σ’ αυτήν. Η επιτροπή ΣΟΕΣ λαμβάνει τις αποφάσεις της με συναίνεση. Η λειτουργία της επιτροπής ΣΟΕΣ περιγράφεται στον εσωτερικό της κανονισμό
                     2
                  . 
               
               
                  2.3.
                        Πράξη που προβλέπεται να εκδοθεί από την επιτροπή ΣΟΕΣ
               
               
                  Κατά την τέταρτη συνεδρίασή της, στις [ημερομηνία], η επιτροπή ΣΟΕΣ πρέπει να εκδώσει απόφαση σχετικά με την προσχώρηση της Δημοκρατίας της Κροατίας στην Ένωση («προβλεπόμενη πράξη»). 
               
               
                  Το άρθρο 102 της συμφωνίας προβλέπει ότι η επιτροπή ΣΟΕΣ μπορεί να θεσπίζει μέτρα προσαρμογής ή μεταβατικά μέτρα τα οποία κρίνονται ενδεχομένως αναγκαία λόγω της προσχώρησης νέων κρατών μελών στην Ένωση. 
               
               
                  Σκοπός της προβλεπόμενης πράξης είναι να επιφέρει τις τροποποιήσεις της συμφωνίας που έχουν καταστεί αναγκαίες λόγω της προσχώρησης της Δημοκρατίας της Κροατίας στην Ένωση.
               
               
                  Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 102 παράγραφος 3 της συμφωνίας, το οποίο προβλέπει ότι: «Τα μέρη εξετάζουν τις επιπτώσεις της προσχώρησης των νέων κρατών μελών της ΕΕ στην παρούσα συμφωνία. Η επιτροπή ΣΟΕΣ δύναται να αποφασίσει μεταβατικά μέτρα ή τις αναγκαίες τροποποιήσεις.»
               
               
                  3.
                        ΘΕΣΗ ΠΟΥ ΘΑ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ
               
               
                  Η Δημοκρατία της Κροατίας προσχώρησε στην Ένωση την 1η Ιουλίου 2013, και στις 8 Νοεμβρίου 2017 κατέθεσε στη Γενική Γραμματεία του Συμβουλίου της Ένωσης την πράξη προσχώρησής της στη συμφωνία. Η ρήτρα προσχώρησης του άρθρου 102 παράγραφος 2 της συμφωνίας προβλέπει την «αυτόματη προσχώρηση» της Κροατίας στη συμφωνία με την κατάθεση πράξης προσχώρησης. Για τις μεταγενέστερες τροποποιήσεις που απαιτούνται λόγω της προσχώρησης, η ρήτρα προσχώρησης προβλέπει την έκδοση απόφασης από την επιτροπή ΣΟΕΣ.
               
               
                  Επομένως, η Ένωση θα πρέπει να καθορίσει τη θέση που θα λάβει όσον αφορά την έκδοση της προβλεπόμενης πράξης της επιτροπής ΣΟΕΣ σχετικά με την προσχώρηση της Δημοκρατίας της Κροατίας στη συμφωνία.
               
               
                  Το παρόν σχέδιο απόφασης του Συμβουλίου περιλαμβάνει σε παράρτημα σχέδιο της απόφασης που πρέπει να ληφθεί από την επιτροπή ΣΟΕΣ. 
               
               
                  Η συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη για τη λειτουργία της Ευρωπαϊκής Ένωσης (ΣΛΕΕ»), υπό τους όρους που προβλέπονται στην εν λόγω Συνθήκη, και, αφετέρου, στα εδάφη των συμβαλλόμενων κρατών της Κεντρικής Αφρικής (Καμερούν).
               
               
                  4.
                        Νομική βάση
               
            
         
         
            
               
                  4.1.
                        Διαδικαστική νομική βάση
               
               
                  4.1.1.
                        Αρχές
               
               
                  Το άρθρο 218 παράγραφος 9 της ΣΛΕΕ προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
               
               
                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει, επίσης, μέσα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     3
                  .
               
               
                  4.1.2.
                        Εφαρμογή στην παρούσα υπόθεση
               
               
                  Η επιτροπή ΣΟΕΣ αποτελεί όργανο που συστάθηκε από τη συμφωνία.
               
               
                  Το άρθρο 102 της συμφωνίας, το οποίο αφορά την προσχώρηση νέων κρατών μελών στην Ένωση, προβλέπει ότι η επιτροπή ΣΟΕΣ μπορεί να θεσπίζει μεταβατικά μέτρα ή να προβαίνει στις αναγκαίες τροποποιήσεις της συμφωνίας σε περίπτωση νέας προσχώρησης στην Ένωση.
               
               
                  Η πράξη την οποία καλείται να εκδώσει η επιτροπή ΣΟΕΣ είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 102 της συμφωνίας, διότι περιλαμβάνει τροποποιήσεις σε διεθνή συμφωνία που δεσμεύει ήδη την Ένωση.
               
               
                  Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
               
               
                  Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
               
               
                  4.2.
                        Ουσιαστική νομική βάση
               
               
                  4.2.1.
                        Αρχές
               
               
                  Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
               
               
                  4.2.2.
                        Εφαρμογή στην παρούσα υπόθεση
               
               
                  Ο σκοπός και το περιεχόμενο της προβλεπόμενης πράξης αφορούν το εμπόριο και τα συναφή με το εμπόριο θέματα. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.
               
               
                  4.3.
                        Συμπέρασμα
               
               
                  Νομική βάση της παρούσας απόφασης του Συμβουλίου είναι το άρθρο 207 της ΣΛΕΕ, σε συνδυασμό με το άρθρο 218 παράγραφος 9 αυτής.
               
               
                  5.
                        ΔΗΜΟΣΙΕΥΣΗ ΤΗΣ ΠΡΟΒΛΕΠΟΜΕΝΗΣ ΠΡΑΞΗΣ
               
            
            
               Δεδομένου ότι η απόφαση της επιτροπής ΣΟΕΣ θα τροποποιήσει τη συμφωνία, κρίνεται σκόπιμο να δημοσιευθεί στην Επίσημη Εφημερίδα της Ένωσης μετά την έκδοσή της.
            
            
               2018/0303 (NLE)
            
         
         
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου, όσον αφορά την προσχώρηση της Δημοκρατίας της Κροατίας στην Ευρωπαϊκή Ένωση
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης («ΣΛΕΕ»), και ιδίως το άρθρο 207 και το άρθρο 218 παράγραφος 9,
            
            
               Έχοντας υπόψη την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου («συμφωνία»)
                  4
               ,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία συνήφθη εξ ονόματος της Ευρωπαϊκής Ένωσης («Ένωση») με την απόφαση 2009/152/ΕΚ
                  5
                και εφαρμόζεται προσωρινά από τις 4 Αυγούστου 2014.
            
            
               (2)H συνθήκη προσχώρησης της Δημοκρατίας της Κροατίας στην Ένωση υπογράφηκε στις 9 Δεκεμβρίου 2011 και τέθηκε σε ισχύ την 1η Ιουλίου 2013.
            
            
               (3)Η Δημοκρατία της Κροατίας προσχώρησε στη συμφωνία στις 8 Νοεμβρίου 2017 με την κατάθεση της πράξης προσχώρησής της.
            
            
               (4)Σύμφωνα με το άρθρο 102 της συμφωνίας, η επιτροπή ΣΟΕΣ μπορεί να αποφασίσει σχετικά με τα μέτρα προσαρμογής που κρίνονται ενδεχομένως αναγκαία μετά την προσχώρηση νέων κρατών μελών στην Ένωση.
            
            
               (5)Η επιτροπή ΣΟΕΣ, κατά την ετήσια συνεδρίασή της, της [ημερομηνία], πρέπει να εκδώσει την απόφαση σχετικά με τα μέτρα προσαρμογής που κρίνονται ενδεχομένως αναγκαία μετά την προσχώρηση της Δημοκρατίας της Κροατίας στην Ένωση.
            
            
               (6)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στο πλαίσιο της επιτροπής ΣΟΕΣ σχετικά με την προσχώρηση της Δημοκρατίας της Κροατίας στην Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την ετήσια συνεδρίαση της [ημερομηνία] της επιτροπής ΣΟΕΣ που συστάθηκε με τη συμφωνία σχετικά με την προσχώρηση της Δημοκρατίας της Κροατίας στην Ένωση βασίζεται στο σχέδιο απόφασης που επισυνάπτεται στην παρούσα απόφαση.
            
            
               Άρθρο 2
            
            
               Μετά την έκδοσή της, η απόφαση της επιτροπής ΣΟΕΣ δημοσιεύεται στην Επίσημη Εφημερίδα της Ένωσης.
            
            
               Άρθρο 3
            
         
         
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 57 της 28.2.2009, σ. 2.
               
               
                  
                     (2)
                  
                        ΕΕ L 17 της 21.1.2017, σ. 46.
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου (OIV), C-399/12, ECLI:EU:C:2014:2258, σκέψεις 61 έως 64.
               
               
                  
                     (4)
                  
                        ΕΕ L 57 της 28.2.2009, σ. 2.
               
               
                  
                     (5)
                  
                        ΕΕ L 57 της 28.2.2009, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.8.2018
            COM(2018) 574 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου, όσον αφορά την προσχώρηση της Δημοκρατίας της Κροατίας στην Ευρωπαϊκή Ένωση
            
               
         
         
            
               ΣΥΝΗΜΜΕΝΟ
            
            
               Σχέδιο 
            
            
               ΑΠΟΦΑΣΗ ΑΡΙΘ. …/2018 ΤΗΣ ΕΠΙΤΡΟΠΗΣ ΣΟΕΣ
            
            
               που συστάθηκε με την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου,
            
            
               της [ημερομηνία] 
            
            
               σχετικά με την προσχώρηση της Δημοκρατίας της Κροατίας στην Ευρωπαϊκή Ένωση 
            
            
               Η ΕΠΙΤΡΟΠΗ ΣΟΕΣ,
            
            
               Έχοντας υπόψη την ενδιάμεση συμφωνία ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους «Κεντρική Αφρική», αφετέρου (εφεξής «η συμφωνία»), η οποία υπογράφηκε στις 15 Ιανουαρίου 2009 στις Βρυξέλλες και εφαρμόζεται προσωρινά από τις 4 Αυγούστου 2014, και ιδίως τα άρθρα 100, 102 και 107,
            
            
               Έχοντας υπόψη τη Συνθήκη σχετικά με την προσχώρηση της Δημοκρατίας της Κροατίας στην Ευρωπαϊκή Ένωση («Ένωση») και την πράξη προσχώρησης στη συμφωνία που κατατέθηκε από τη Δημοκρατία της Κροατίας στις 8 Νοεμβρίου 2017,
            
            
               Εκτιμώντας τα ακόλουθα:
            
            
               (1)Στο πλαίσιο της συμφωνίας και της παρούσας απόφασης, το μέρος «Κεντρική Αφρική» απαρτίζεται από τη Δημοκρατία του Καμερούν.
            
            
               (2)Η συμφωνία εφαρμόζεται, αφενός, στα εδάφη στα οποία εφαρμόζεται η Συνθήκη για τη λειτουργία της Ευρωπαϊκής Ένωσης («ΣΛΕΕ»), σύμφωνα με τους όρους που καθορίζονται στην εν λόγω Συνθήκη, και, αφετέρου, στο έδαφος της Δημοκρατίας του Καμερούν.
            
            
               (3)Σύμφωνα με το άρθρο 102 παράγραφος 3 της συμφωνίας, η επιτροπή ΣΟΕΣ μπορεί να αποφασίσει για τα μέτρα προσαρμογής που κρίνονται ενδεχομένως αναγκαία μετά την προσχώρηση νέων κρατών μελών στην Ένωση,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η Δημοκρατία της Κροατίας, ως συμβαλλόμενο μέρος της συμφωνίας, πρέπει, κατά τον ίδιο τρόπο με τα άλλα κράτη μέλη της Ένωσης, να εγκρίνει και να λαμβάνει υπόψη, αντίστοιχα, τα κείμενα της συμφωνίας, καθώς και τα παραρτήματα, τα πρωτόκολλα και τις δηλώσεις που επισυνάπτονται σ’ αυτήν.
            
            
               Άρθρο 2
            
            
               Η συμφωνία τροποποιείται ως εξής: Το άρθρο 107 αντικαθίσταται από το ακόλουθο κείμενο:
            
            
               «Άρθρο 107
            
         
         
            
               Αυθεντικές γλώσσες
            
            
               Η παρούσα συμφωνία συντάσσεται σε δύο αντίτυπα στην αγγλική, βουλγαρική, γαλλική, γερμανική,  δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα τα κείμενα είναι εξίσου αυθεντικά.»
            
            
               Άρθρο 3
            
            
               Η Ένωση κοινοποιεί στη Δημοκρατία του Καμερούν το κείμενο της συμφωνίας στην κροατική γλώσσα.
            
            
               Άρθρο 4
            
            
               Οι διατάξεις της συμφωνίας εφαρμόζονται στα εμπορεύματα που εξάγονται είτε από τη Δημοκρατία του Καμερούν προς τη Δημοκρατία της Κροατίας είτε από τη Δημοκρατία της Κροατίας προς τη Δημοκρατία του Καμερούν, τα οποία πληρούν τους κανόνες καταγωγής που ισχύουν στο έδαφος των μερών της συμφωνίας και τα οποία, στις 4 Αυγούστου 2014, βρίσκονταν υπό διαμετακόμιση ή σε προσωρινή εναπόθεση, σε αποθήκη τελωνειακής αποταμίευσης ή σε ελεύθερη ζώνη στη Δημοκρατία του Καμερούν ή στη Δημοκρατία της Κροατίας.
            
            
               Στις περιπτώσεις που αναφέρονται στο εδάφιο 1 χορηγείται προτιμησιακή μεταχείριση, υπό την προϋπόθεση ότι υποβάλλεται στις τελωνειακές αρχές της χώρας εισαγωγής, εντός τεσσάρων μηνών από την ημερομηνία έναρξης ισχύος της παρούσας απόφασης, πιστοποιητικό καταγωγής που εκδόθηκε αναδρομικά από τις τελωνειακές αρχές της χώρας εξαγωγής.
            
            
               Άρθρο 5
            
            
               Η Δημοκρατία του Καμερούν αναλαμβάνει τη δέσμευση να μην υποβάλει αξιώσεις, αιτήματα ή προσφυγές και να μην τροποποιήσει ούτε να αποσύρει καμία παραχώρηση δυνάμει του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου («GATT») του 1994 ή του άρθρου XXI της Γενικής Συμφωνίας για τις Συναλλαγές στον τομέα των Υπηρεσιών («GATS») σε σχέση με την προσχώρηση της Δημοκρατίας της Κροατίας στην Ευρωπαϊκή Ένωση.
            
            
               Άρθρο 6 
            
            
               Η παρούσα απόφαση αρχίζει να ισχύει την ημερομηνία υπογραφής της.
            
            
               Ωστόσο, τα άρθρα 3 και 4 εφαρμόζονται από τις 4 Αυγούστου 2014.
            
            
               (τόπος και ημερομηνία),
            
            
                     
                        Για τη Δημοκρατία του Καμερούν 
                     
                  
                  
                     
                        Για την Ευρωπαϊκή Ένωση